Mae Prifysgol Glyndŵr yn falch o fod wedi dod yn llofnodwr y Concordat i Gefnogi Datblygiad Gyrfa Ymchwilwyr, sy'n cael ei adnabod yn fwy cyffredin fel, Concordat Datblygu Ymchwilwyr.

Felly *beth yn union yw'r* Concordat Datblygu Ymchwilwyr?

Mae'r Concordat yn gosod yr amodau sy'n ofynnol ar gyfer y diwylliant gorau bosib i ymchwilwyr ffynnu. Mae'n adnabod arferion gwaith a chyfrifoldebau clir sy'n hanfodol i gynyddu cynaliadwyedd ac apêl gyrfaoedd ymchwilwyr yn y DU.

Mae gan y Concordat dair egwyddor ddiffiniol:

1. Amgylchedd a Diwylliant
2. Cyflogaeth, a
3. Datblygiad Proffesiynol a Gyrfaol

Ar gyfer pob un o'r egwyddorion hyn, mae'r Concordat yn amlinellu cyfrifoldebau allweddol ar gyfer y pedwar prif grŵp o randdeiliaid:

* Ymchwilwyr
* Rheolwyr Ymchwilwyr
* Sefydliadau, a
* Chyllidwyr

Egwyddor 1: Amgylchedd a Diwylliant. Mae ymchwil rhagorol yn gofyn diwylliant cynhwysol a chefnogol, ac mae amgylcheddau gwaith iach yn cael effaith gadarnhaol ar y staff a'u sefydliad. Mae angen dull rhagweithiol a chydweithredol fel bod ymchwilwyr yn gallu cyflawni eu llawn botensial.

Egwyddor 2: Cyflogaeth. Caiff ymchwilwyr eu recriwtio, eu cyflogi a'u rheoli dan amodau sy'n cydnabod ac yn gwerthfawrogi eu cyfraniadau unigryw; mae amgylcheddau gwaith da yn cael effaith gadarnhaol ar ymchwilwyr. Mae'r egwyddor hon yn cydnabod pwysigrwydd datblygiad teg a chydbwysedd da rhwng gwaith a bywyd.

Egwyddor 3: Datblygiad Proffesiynol a Gyrfaol. Mae Datblygiad Proffesiynol a Gyrfaol yn galluogi ymchwilwyr i ddatblygu i'w llawn botensial; rhaid i ymchwilwyr gael eu galluogi a'u cefnogi i fod yn hyblyg, gan fod ymchwilwyr yn dilyn ystod eang o yrfaoedd.

Felly'r cwestiwn yw, sut allwch chi fod o gymorth i bobl ar eu taith ymchwil ym Mhrifysgol Glyndŵr Wrecsam?

Pam na ddechreuwch chi sgwrs heddiw gyda'ch cyfoedion a chyda myfyrwyr ynghylch eich taith ymchwil? Trafodwch ymchwil gyda'ch gilydd.

Lledaenwch y neges ynghylch y Concordat a rhannwch y fideo hwn gydag eraill.

Byddwch o gymorth i'ch cyfoedion a'ch cydweithwyr gyda'u hymchwil, rhannwch sgyrsiau ymchwil, dathlwch lwyddiannau ymchwil.

Yn bwysicach fyth, hyrwyddwch natur gynhwysol.

Byddwch yn rhan o'r ysgogiad i feithrin ein diwylliant ymchwil yma, ym Mhrifysgol Glyndŵr Wrecsam.